Diari Oficial de la Generalitat Valenciana


Sumari del DOGV 3996, del 10-05-2001 (2001/4216)

RESOLUCIÓ de 16 de març de 2001, de la Secretaria General de la Conselleria de Justícia i Administracions Públiques, per la que resol inscriure en la Secció Primera del Registre de Col·legis Professionals i Consells Valencians de Col·legis Professionals, amb el número noranta, el Col·legi Oficial de Biòlegs de la Comunitat Valenciana i inscriure igualment els seus estatuts.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3996

Data del DOGV
:   10-05-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2001/4216


Data del document
:   16-03-2001

Organisme emissor
:   Conselleria de Justícia i Administracions Públiques

Tipus de document
:   Resolució

Descriptors 

:   * col·legi professional
    * legislació
    * reglament intern
    * biologia

RESOLUCIÓ de 16 de març de 2001, de la Secretaria General de la Conselleria de Justícia i Administracions Públiques, per la que resol inscriure en la Secció Primera del Registre de Col·legis Professionals i Consells Valencians de Col·legis Professionals, amb el número noranta, el Col·legi Oficial de Biòlegs de la Comunitat Valenciana i inscriure igualment els seus estatuts. [2001/X4216]
  
Vist l'expedient d'inscripció registral instruït a instància de la Sra. Mª Ángeles Ull Solís, en nom i representació i, com a degana del Col·legi Oficial de Biòlegs de la Comunitat Valenciana, en el qual sol·licita la inscripció en el Registre de Col·legis Professionals i de Consells Valencians de Col·legis Professionals de la Comunitat Valenciana dels Estatuts i de la Junta de Govern de l'esmentat Col·legi, sobre els següents
  
Fets
  
Primer. Que, la Llei 4/2000, de 19 de maig, de la Generalitat Valenciana, publicada en el DOGV de data 25 de maig, va crear el Col·legi Oficial de Biòlegs de la Comunitat Valenciana, i estableix l'obligació de remetre a l'òrgan competent de la Generalitat l'acta de l'Assemblea Constituent, els estatuts del Col·legi, i la composició dels seus òrgans de govern, per a la seua inscripció registral.
  
Segon. Que el Col·legi Oficial de Biòlegs de la Comunitat Valenciana va presentar el dia 29 de desembre passat, l'acta de l'Assemblea Constituent de l'esmentat Col·legi feta el 19 de desembre de 2000, i els estatuts aprovats en aquesta, per al control de legalitat i la posterior inscripció registral.
  
Tercer. Que en aquesta acta consta la composició de la Junta de Govern següent, elegida en l'esmentada assemblea constituent, degana: Mª Angeles Ull Solís; vicedegà: Rafael Martínez Pardo; secretari: Gerardo Urios Pardo; tresorer: Juan I. Ponce Guardiola; vocal 1ra: Amparo Tamarit Soler; vocal 2n: Cristina Chillón Peral; vocal 3r: Juan A. Alberola Enguídanos.
  
Quart. El text annex dels Estatuts del Col·legi Oficial de Biòlegs de la Comunitat Valenciana, objecte d'inscripció, queda incorporat íntegrament a la present Resolució, donant-se ací per reproduït.
  
Fonaments de dret
  
Primer. Que els Estatuts contenen totes les determinacions exigides en l'article 10 de la Llei 6/1997, de 4 de desembre, de la Generalitat Valenciana, de Consells i Col·legis Professionals.
  
Segon. Que han sigut aprovats amb els requisits i formalitats previstos en aquest article i s'ha aportat la documentació exigida per la Llei 4/2000, de 19 de maig, de la Generalitat Valenciana, de creació del Col·legi Oficial de Biòlegs de la Comunitat Valenciana, per a la seua inscripció registral.
  
Tercer. Que aquesta Secretaria General és competent per així disposar-ho l'article 6.1 de la Llei 6/1997, de 4 de desembre, i en virtut de les atribucions que té conferides pels decrets 13/1999, i 91/1999, de 30 de juliol, sobre assignació de competències a la Presidència i a les conselleries, i d'aprovació del Reglament Orgànic i Funcional de la Conselleria de Justícia i Administracions Públiques, respectivament, i en relació amb el Decret 123/1986, de 20 d'octubre, del Consell de la Generalitat Valenciana, pel qual es crea el Registre de Col·legis Professionals i de Consells Valencians de Col·legis Professionals de la Comunitat Valenciana.
  
Vistos l'article 36 de la Constitució i l'article 31.22 de l'Estatut d'Autonomia de la Comunitat Valenciana; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics; la Llei 4/2000, de 19 de maig, de la Generalitat Valenciana de creació del Col·legi Oficial de Biòlegs de la Comunitat Valenciana; i la resta de disposicions complementàries, resolc:
  
Inscriure en la Secció Primera del Registre de Col·legis Professionals i Consells Valencians de Col·legis Professionals, amb el número noranta, el Col·legi Oficial de Biòlegs de la Comunitat Valenciana, inscriure, igualment, els seus Estatuts i la composició de la seua Junta de Govern que consta en l'antecedent de fet tercer.
  
Contra aquesta resolució que posa fi a la via administrativa es podrà interposar, potestativament recurs de reposició davant del mateix òrgan que ha dictat l'acte , en el termini d'un mes comptat des de l'endemà de la seua notificació, o bé, recurs contenciós administratiu davant del Jutjat del Contenciós Administratiu de València en el termini de dos mesos comptats des de l'endemà de la notificació. D'acord amb el que estableixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú i en els articles 8 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.
  
València, 16 de març de 2001.- La secretària general: Carmen Galipienso Calatayud.
  
Estatuts provisionals del Col·legi Oficial de Biòlegs de la Comunitat Valenciana
  
Capítol I
  
De la naturalesa, fins i funcions del Col·legi
  
Article 1. Naturalesa jurídica
  
1. El Col·legi Oficial de Biòlegs de la Comunitat Valenciana és una corporació de dret públic que es constitueix sota l'empara de l'article 36 de la Constitució Espanyola; la Llei 2/1974, de 13 de febrer de Col·legis Professionals modificada per la Llei 74/1978, de 26 de desembre i per la Llei 7/1997, de 14 d'abril sobre mesures liberalitzadores del sòl i Col·legis Professionals; l'Estatut d'Autonomia de la Comunitat Valenciana i la Llei 6/1997 de 4 de desembre de Col·legis Professionals de la Comunitat Valenciana; i la Llei de 4/2000, de 19 de maig de creació del Col·legi Oficial de Biòlegs de la Comunitat Valenciana, amb estructura interna democràtica, independent de l'administració, de la qual no forma part, sense perjuí de les relacions de dret públic que amb aquesta legalment li corresponguen.
  
2. El Col·legi Oficial de Biòlegs de la Comunitat Valenciana té personalitat jurídica pròpia i plena capacitat per al compliment dels seus fins. En conseqüència, i d'acord amb la legalitat vigent, el Col·legi Oficial de Biòlegs de la Comunitat Valenciana pot adquirir, vendre, alienar, posseir, reivindicar, permutar, gravar tota classe de béns i drets, establir contractes, obligar-se i exercir accions i interposar recursos en totes les vies i jurisdiccions per al compliment dels seus fins.
  
3. El Col·legi Oficial de Biòlegs de la Comunitat Valenciana té per finalitat la representació i defensa de la professió i dels interessos professionals dels col·legiats en congruència amb els interessos i necessitats generals de la societat.
  
Article 2. Relacions amb l'administració
  
El Col·legi Oficial de Biòlegs de la Comunitat Valenciana es relacionarà amb l'administració autonòmica respecte a les matèries corporatives institucionals, a través de la Conselleria de Justícia i de les Administracions Públiques i a través, en cada cas, de la Conselleria amb què tinga relació l'àmbit de competències i continguts professionals que es tracte segons les distintes activitats professionals del biòleg.
  
Article 3. Àmbit territorial
  
El seu àmbit territorial és el de la Comunitat Valenciana.
  
El Col·legi Oficial de Biòlegs de la Comunitat Valenciana tindrà la seua seu central a València, amb domicili en el carrer Navarro Cabanes, núm. 4 baix, 46154, reservant-se els seus òrgans de govern la possibilitat de qualsevol canvi de seu, sense que això supose una modificació estatutària, comunicant-lo en qualsevol cas al registre de Col·legis i Consells Professionals de la Comunitat Valenciana.
  
El Col·legi Oficial de Biòlegs de la Comunitat Valenciana podrà establir oficines en altres ciutats de la Comunitat segons s'estableix en el capítol VI d'aquests Estatuts.
  
Article 4. Fins
  
Els fins essencials i fonamentals del Col·legi són:
  
a) Ordenar i vigilar, d'acord amb allò que s'ha establit per les lleis, l'exercici de la professió de biòleg en totes les seues formes i especialitats.
  
b) Representar de forma exclusiva en el territori de la nostra Comunitat Autònoma els interessos generals d la professió, especialment en les seues relacions amb l'administració, i defendre els interessos professionals dels col·legiats, sense perjuí de les competències de les Administracions Públiques per raó de la relació funcionarial, ni de les organitzacions sindicals i patronals en l'àmbit específic de les seues funcions.
  
c) Promoció, salvaguarda i observança dels principis deontològics i ètics de la professió de biòleg i de la seua dignitat i prestigi.
  
d) Promocionar i fomentar el progrés de la biologia, del desenvolupament científic i tècnic de la professió, així com la solidaritat professional i del servei de la professió a la societat.
  
e) Vetlar perquè l'activitat professional s'adeqüe als interessos dels ciutadans.
  
f) Col·laborar amb els poders públics en la consecució dels drets individuals i col·lectius reconeguts per la Constitució.
  
g) Informar sobre totes les normes elaborades per la Comunitat Valenciana pel que fa a les condicions generals de l'exercici de la professió i sobre les funcions, els seus àmbits, sobre honoraris recomanats, possibles tarifes o aranzels, i el règim d'incompatibilitats de la professió de biòleg.
  
h) El compliment d'aquests fins es desenvoluparà en l'àmbit estrictament professional, quedant excloses aquelles activitats que la Constitució espanyola i l'Estatut d'Autonomia de la Comunitat Valenciana atribueixen específicament als partits polítics, als sindicats i a altres associacions.
  
Article 5. Funcions
  
1. Per al compliment dels seus fins, el Col·legi Oficial de Biòlegs de la Comunitat Valenciana exercirà les següents funcions:
  
a) Facilitar els col·legiats l'exercici de la professió.
  
b) Tenir la representació i defensa de la professió de biòleg i dels col·legiats davant l'administració, institucions, tribunals, entitats i particulars amb la legitimació per a ser part en tots aquells litigis que afecten als interessos professionals, en defensa dels seus drets i honoraris produïts pels seus treballs, així com exercitar el dret de petició conforme a la llei.
  
c) Encarregar-se del cobrament de les percepcions, remuneracions i honoraris professionals quan el col·legiat el sol·licite lliure i expressament, en els casos en què el Col·legi tinga creats els serveis adequats i en les condicions que s'establisquen reglamentàriament pels seus òrgans de govern.
  
d) Participar en els consells o organismes consultius de les distintes Administracions Públiques en matèria de la seua competència professional, quan les seues normes reguladores ho permeten, i estar representat en els òrgans de participació social existents.
  
e) Participar, quan siga requerit per l'òrgan administratiu competent, en l'elaboració dels plans d'estudi, i informar les normes d'organització dels centres docents corresponents a la professió, mantenint contacte amb aquests, i preparar la informació necessària per a facilitar l'accés a la vida professional dels nous professionals.
  
f) Estar representat en els Consells Socials de les universitats, quan siga designat per l'òrgan competent.
  
g) Facilitar als tribunals de Justícia la relació dels col·legiats que pogueren ser requerits per a intervenir com a perits en assumptes judicials.
  
h) Portar a terme totes les funcions que li siguen encomanades per les administracions públiques, i la col·laboració amb aquestes mitjançant la realització d'estudis, emissió d'informes, elaboració d'estadístiques i altres activitats relacionades amb els seus fins que li siguen sol·licitades o acorde formular per pròpia iniciativa.
  
i) Ordenar, en l'àmbit de la seua competència, i d'acord amb el que preveuen les lleis, l'activitat professional dels col·legiats, vetlant per l'ètica i dignitat professional i pel degut respecte als drets dels particulars, tot exercint, si és el cas, la facultat disciplinària en l'ordre professional i col·legial.
  
j) Proposar honoraris professionals recomanats per a l'exercici lliure de la professió.
  
k) Realitzar els reconeixements de firma i el visat de plans, programes, projectes, informes, dictàmens, valoracions, peritatges i la resta de treballs realitzats pels biòlegs en l'exercici de la professió, i editar i distribuir impresos dels certificats oficials que per a aquesta funció aproven els òrgans de govern col·legials.
  
l) Intervenir, per la via de la conciliació o arbitratge, en les qüestions que, per motius professionals, se susciten entre els col·legiats i, en general, procurar l'harmonia, col·laboració i solidaritat entre aquests, impedint la competència deslleial en l'exercici de la professió.
  
m) Resoldre, per laude, a instància de les parts interessades, les discrepàncies que puguen sorgir sobre el compliment de les obligacions dimanants dels treballs realitzats pels col·legiats en l'exercici de la professió.
  
n) Impedir i, si és procedent, denunciar davant de l'administració Pública competent i, fins i tot, perseguir davant dels tribunals de Justícia, tots els casos d'intrusisme professional que afecten als biòlegs i a l'exercici de la professió.
  
o) Mantenir un actiu i eficaç servei d'informació sobre els llocs de treball a desenvolupar pels biòlegs, a fi d'aconseguir una major eficàcia en el seu exercici professional.
  
p) Informar els projectes de llei i disposicions d'un altre rang que es referisquen a les condicions generals, de l'exercici professional, inclosos la titulació requerida, les incompatibilitats i els honoraris.
  
q) Informar en els procediments judicials o administratius en els quals es debaten qüestions relatives a honoraris i activitats professionals.
  
r) Garantir una organització col·legial eficaç i promoure el funcionament de seccions especialitzades, fomentant les activitats i serveis comuns d'interés col·legial i professional en els nivells formatiu, cultural, administratiu, assistencial i de previsió. A l'efecte, podrà establir-se la col·laboració amb altres col·legis professionals i entitats legalment constituïdes.
  
s) Administrar l'economia col·legial i repartir equitativament les càrregues mitjançant la fixació de les necessàries quotes d'aportació dels col·legiats, amb el recapte, custodia i distribució segons el pressupost aprovat i les necessitats existents; dur una clara i rigorosa comptabilitat.
  
t) Organitzar cursos per a procurar la formació continuada i el perfeccionament de l'activitat professional dels biòlegs, d'acord amb les necessitats de la professió.
  
u) Promoure les relacions entre els biòlegs de la Comunitat Valenciana i d'aquests amb la resta de l'Estat espanyol i d'altres estats, així com exercir la representació de la professió biòleg a la Comunitat Valenciana.
  
v) Complir i fer complir als col·legiats les lleis generals i especials que afecten la professió de biòleg i els estatuts professionals i reglaments de règim interior si és procedent, així com les normes i acords adoptats pels òrgans de govern del Col·legi Oficial de Biòlegs de la Comunitat Valenciana en matèries de la seua competència.
  
w) Vetlar per la correcta difusió, en els mitjans de comunicació del nostre àmbit territorial, dels avanços significatius de la Biologia.
  
2. Totes les altres funcions que li siguen atribuïdes per les disposicions legals vigents i autoritzades pels estatuts i que beneficien els interessos professionals dels col·legiats o de la professió i s'encaminen al compliment dels objectius col·legials.
  
Capítol II
  
De l'adquisició, denegació i pèrdua de la condició
  
de col·legiat
  
Article 6. Membres del Col·legi
  
El Col·legi Oficial de Biòlegs de la Comunitat Valenciana agruparà els ciutadans espanyols i estrangers que ho sol·liciten i que acrediten, mitjançant les formes legalment establides o que s'establisquen, estar en possessió del títol oficial de llicenciat en Biologia, o bé els títols oficials que s'homologuen a aquest, d'acord amb el que estableix el Reial Decret 1.954/1994, de 30 de setembre, sobre homologació de títols als del Catàleg de títols universitaris oficials, creat pel Reial Decret 1.497/1987, de 27 de novembre.
  
De la mateixa manera, es preveu que podran ser membres del Col·legi aquells titulats que posseïsquen un títol oficial universitari superior que provinga del desglossament dels títols mencionats anteriorment, en altres relatius a àrees concretes de la Biologia.
  
Igualment, es podran integrar també en el Col·legi Oficial de Biòlegs de la Comunitat Valenciana aquells llicenciats i doctors en Ciències Naturals que hagen sigut membres d'associacions de llicenciats en Ciències Biològiques, o estiguen integrats en les seccions professionals de Biòlegs dels il·lustres col·legis oficials de doctors i llicenciats en Filosofia i Lletres i en Ciències, i els qui, no sent membres d'aquestes entitats i complint els requisits que reglamentàriament s'establisca demostren una dedicació continuada a la Biologia.
  
Per a obtenir la col·legiació, a més de demostrar estar en possessió d'alguna de les titulacions abans referides, s'haurà de sol·licitar aquesta per escrit a la Junta de Govern del Col·legi Oficial de Biòlegs de la Comunitat Valenciana, ja siga directament o a través d'una de les seues oficines, i també abonar la quota d'inscripció al Col·legi així com la part proporcional de la quota anual ordinària.
  
Article 7. Obligatorietat de la col·legiació
  
La incorporació al Col·legi Oficial de Biòlegs de la Comunitat Valenciana és obligatòria per a l'exercici de la professió de biòleg, sense perjuí del dret a la lliure sindicació. Els funcionaris i el personal laboral de les Administracions Públiques a la Comunitat Valenciana no necessitaran estar col·legiats per a l'exercici de les seues funcions administratives, ni per a la realització d'activitats pròpies d'una professió per compte d'aquestes, quan el destinatari immediat de les activitats siga l'administració.
  
Els col·legiats inscrits en altres Col·legis Oficials de Biòlegs que ocasionalment exercisquen la professió de biòleg a la Comunitat Valenciana hauran de comunicar, a través del Col·legi en què estiguen inscrits, les actuacions que hagen de realitzar a la Comunitat Valenciana, a fi d'estar sotmesos a les condicions que respecte a drets i deures col·legials, competències d'ordenació, visat, control deontològic i potestat disciplinària tinga establides el Col·legi Oficial de Biòlegs de la Comunitat Valenciana. Això no suposarà formalitzar una nova inscripció amb el Col·legi Oficial de Biòlegs de la Comunitat Valenciana ni una variació en la quota col·legial anual.
  
Article 8. Col·legiació
  
Les peticions de col·legiació es tramitaran de la forma següent:
  
Tota petició d'incorporació al Col·legi Oficial de Biòlegs de la Comunitat Valenciana haurà de formalitzar-se en la secretaria del Col·legi o en alguna de les seues oficines, personalment o per correu, mitjançant instància adreçada al degà, adjuntant la documentació que establisca la Junta de Govern.
  
Aquesta petició serà resolta per la Junta de Govern en el termini màxim de tres mesos des de la seua formulació o, si és procedent, des que s'aporten per l'interessat els documents necessaris o s'esmenen els defectes de la petició. Acabat aquest termini sense que s'haja resolt la sol·licitud d'incorporació al Col·legi, es podrà entendre estimada, en els termes establits en l'article 43 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999.
  
El Col·legi està obligat a emetre certificat acreditatiu de l'acte presumpte de col·legiació quan siga requerit per a això d'acord amb el que establix l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999.
  
Contra les resolucions denegatòries de les peticions d'incorporació, que hauran de comunicar-se al sol·licitant de forma degudament raonada, es podrà interposar recurs d'alçada davant de la Junta General, en la forma i terminis establits en la llei.
  
Contra la resolució del recurs d'alçada interposat davant de la Junta General, es podrà recórrer davant de l'ordre jurisdiccional contenciós administratiu, en la forma i terminis establits per a aquesta jurisdicció, sense perjuí de la interposició d'altres recursos previstos en la llei.
  
Article 9. Denegacions
  
La col·legiació podrà ser denegada:
  
1. Per no acreditar o incomplir les condicions i els requisits establits en l'article 6 d'aquests Estatuts.
  
2. Quan el sol·licitant no complete la seua sol·licitud o no presente els documents o certificats per a resoldre els dubtes sobre la seua autenticitat que pogueren sorgir, en el termini establert segons el que establix l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons la redacció donada per la Llei 4/1999.
  
3. Quan el peticionari estiga sota condemna imposada pels tribunals de Justícia que comporte annexa una pena accessòria d'inhabilitació per a l'exercici de la professió.
  
4. Quan haja estat suspés en l'exercici de la professió per qualsevol altre Col·legi de Biòlegs dels creats en territori espanyol i no haja obtingut la corresponent rehabilitació.
  
5. Quan haja sigut donat de baixa en qualsevol altre Col·legi Oficial de Biòlegs del territori espanyol per impagament de la quota col·legial segons s'estableix en l'article 10 d'aquests Estatuts.
  
Article 10. Baixes
  
Es perd la condició de col·legiat en qualsevol de les circumstàncies següents:
  
1. Per defunció.
  
2. A petició pròpia, sol·licitada per correu certificat i dirigida al degà del Col·legi de Biòlegs de la Comunitat Valenciana; aquesta petició no serà eximent de les obligacions que l'interessat haja contret amb el Col·legi amb anterioritat a la seua sol·licitud.
  
3. Per pena d'inhabilitació per a l'exercici professional per sentència judicial ferma, la baixa serà d'ofici i pel mateix període de la inhabilitació.
  
4. Per falta de pagament de la quota col·legial durant un any o de les altres aportacions establides pels òrgans de govern del Col·legi, previ requeriment del pagament per correu certificat, en el qual s'establirà una pròrroga de dos mesos.
  
En tot cas, la pèrdua de la condició de col·legiat per les causes expressades en els apartats 3 i 4 d'aquest article hauran de ser comunicades per correu certificat a l'interessat, moment en què assortirà efecte.
  
Les pèrdues de la condició de col·legiat hauran de ser informades als col·legiats a través de la Junta General següent a la data en què va assortir efecte, tot explicant la circumstància determinant.
  
En qualsevol cas, la perduda de la condició de col·legiat no eximirà del compliment de les obligacions adquirides per l'interessat amb el Col·legi Oficial de Biòlegs de la Comunitat Valenciana amb anterioritat a la formalització de la baixa; aquestes obligacions es podran exigir tant a l'interessat en cada cas com als seus hereus.
  
Article 11. Trasllats entre col·legis oficials de biòlegs
  
Quan un col·legiat sol·licite per escrit dirigit a la Junta de Govern del Col·legi Oficial de Biòlegs de la Comunitat Valenciana el trasllat de la seua col·legiació a un altre Col·legi Oficial de Biòlegs, causarà baixa per trasllat en el Col·legi Oficial de Biòlegs de la Comunitat Valenciana i alta en el que li corresponga pel trasllat.
  
Si el trasllat és sol·licitat per un col·legiat d'un altre Col·legi Oficial de Biòlegs, es tramitarà la seua alta en el Col·legi Oficial de Biòlegs de la Comunitat Valenciana i la seua baixa en el Col·legi que corresponga a través de la Secretaria del Col·legi de procedència.
  
El canvi de Col·legi no exigirà en cap dels dos casos el pagament de la quota especial per part del col·legiat, i no tindran la consideració de reincorporacions les altes per trasllat.
  
Respecte al repartiment de la quota col·legial anual desembossada pel col·legiat entre els col·legis d'origen i destí s'actuarà segons el que dispose Consell General de Col·legis de Biòlegs.
  
Un col·legiat podrà sol·licitar totes les vegades que calga el trasllat de la seua col·legiació.
  
Article 12. Reincorporació
  
El biòleg que, havent causat baixa en el Col·legi Oficial de Biòlegs de la Comunitat Valenciana per un dels motius establerts en l'article 10, i vulga incorporar-se novament, s'haurà d'atenir al que disposa l'article 6 d'aquests Estatuts.
  
A més, quan el motiu de la baixa haja sigut el que disposa l'article 10.3 d'aquests Estatuts, el sol·licitant haurà d'acreditar el compliment de la pena o sanció que va motivar la seua baixa col·legial.
  
A més, quan el motiu de baixa haja sigut el que disposa l'article 10.4 d'aquests Estatuts, el sol·licitant haurà de satisfer el deute pendent més els interessos legals des de la data del lliurament d'aquella.
  
Article 13. Membres d'Honor
  
La Junta de Govern del Col·legi Oficial de Biòlegs de la Comunitat Valenciana podrà atorgar el nomenament de Membres d'Honor del Col·legi Oficial de Biòlegs de la Comunitat Valenciana a les persones que, pels seus mèrits científics, tècnics o professionals, qualsevol que siga la seua titulació acadèmica, hagen contribuït notòriament al desenvolupament de la Biologia o de la professió de biòleg.
  
En cas d'atorgar el nomenament a un col·legiat, aquest nomenament tindrà un estricte caràcter honorífic, sense perjuí de la participació en la vida col·legial i en els serveis del Col·legi del col·legiat, d'acord amb el que estableix l'article 14 dels Estatuts, amb excepció del que fa referència a la participació en els òrgans de govern col·legials.
  
Els membres de la Junta de Govern, mentre exercisquen el càrrec per al qual han sigut elegits, no poden presentar-se, ni ser proposats, per a ser anomenats membres d'honor del Col·legi Oficial de Biòlegs de la Comunitat Valenciana.
  
Capítol III
  
Dels drets i deures dels col·legiats.
  
Article 14. Drets
  
Els drets dels col·legiats del Col·legi Oficial de Biòlegs de la Comunitat Valenciana són:
  
A. Exercir la professió de biòleg.
  
B. Ser assistit, assessorat i defès pel Col·legi, d'acord amb els mitjans que aquest dispose i en les condicions que reglamentàriament es fixen, en totes les qüestions que se susciten amb motiu de l'exercici professional.
  
C. Presentar per al registre i visat documents relacionats amb el seu treball professional.
  
D. Ser representat per la Junta de Govern del Col·legi, quan així ho sol·licite, en les reclamacions de qualsevol tipus dimanants de l'exercici professional.
  
E. Utilitzar els serveis i mitjans del Col·legi en les condicions que reglamentàriament es fixen.
  
F. Participar, com a electors i com a elegibles, en totes les eleccions que es convoquen en l'àmbit col·legial; intervenir de forma activa en la vida del Col·legi; ser informat, informar i participar amb veu i vot en les Juntes Generals del Col·legi.
  
G. Formar part de les comissions sectorials que s'establisquen.
  
H. Integrar-se en les institucions de previsió que s'establisquen, en les condicions que es fixen reglamentàriament.
  
I. Presentar a la Junta de Govern escrits amb peticions, queixes o suggeriments relatius a l'exercici professional o a la bona marxa del Col·legi.
  
J. Rebre, amb regularitat, informació sobre l'activitat col·legial i d'interés professional mitjançant un butlletí informatiu i de circulars internes del Col·legi.
  
K. Obtenir la convocatòria del referèndum sobre qualsevol qüestió, i la convocatòria i inclusió de punts en l'orde del dia d'un òrgan de govern col·legiat, en la forma que reglamentàriament s'establisca.
  
L. Examinar els arxius i registres que reflectisquen l'activitat col·legial de la forma que reglamentàriament s'establisca.
  
M. Expressar lliurement, sense censura prèvia i sota la seua exclusiva responsabilitat, la seua opinió sobre qualsevol aspecte professional o de l'activitat col·legial en el butlletí d'informació col·legial.
  
N. Guardar el secret professional respecte a les dades i informació conegudes per l'exercici professional.
  
Article 15. Deures
  
Els deures dels col·legiats del Col·legi Oficial de Biòlegs de la Comunitat Valenciana són:
  
A. Exercir la professió èticament i, en particular, atenir-se a les normes deontològiques establides en els Estatuts o les que puguen acordar-se pels òrgans de govern col·legials.
  
B. Col·laborar en el prestigi i bon nom de la professió de biòleg i tot allò que l'identifica.
  
C. Complir les normes que regeixen la vida col·legial, així com els acords adoptats pels òrgans de govern del Col·legi Oficial de Biòlegs de la Comunitat Valenciana, sense perjuí dels recursos oportuns.
  
D. Presentar al Col·legi declaracions professionals, contractes i la resta de documents que li siguen requerits, conforme a les disposicions estatutàries i reglamentàries.
  
E. Comunicar al Col·legi, en un termini de trenta dies hàbils, els canvis de residència, domicili o correu electrònic.
  
F. Comunicar al Col·legi Oficial de Biòlegs de la Comunitat Valenciana, en un termini de quinze dies hàbils, les actuacions que realitzen en l'exercici de la professió fora d'aquesta Comunitat perquè aquest procedisca a la seua notificació al Col·legi Oficial de Biòlegs que corresponga segons el lloc de destí.
  
G. Abonar, quan siguen lliurades, les quotes i aportacions establides pels òrgans de govern del Col·legi.
  
H. Participar activament en la vida col·legial, i assistir a les Juntes Generals, participar en les comissions sectorials a les quals, per la seua especialitat, siga convocat.
  
I. Desenvolupar amb diligència i eficàcia els càrrecs per als quals haja sigut elegit, i complir els encàrrecs que els òrgans de govern puguen encomanar-li.
  
J. Respectar els drets professionals o col·legials d'altres col·legiats.
  
K. Cooperar amb la Junta General i amb la Junta de Govern, prestar declaració i facilitar informació en els assumptes d'interés col·legial en els quals puga ser requerit, sense perjuí del secret professional.
  
L. Posar en coneixement dels òrgans de govern del Col·legi tots els fets que puguen aportar algun interés a la professió, tant els particulars com els col·lectivament considerats.
  
M. Estar en possessió del carnet d'identitat professional.
  
N. Guardar escrupolosament el secret professional.
  
Capítol IV
  
Els principis bàsics reguladors de l'exercici professional.
  
Article 16. Funcions de la professió
  
1. Conforme al que preveu l'article 36 de la Constitució, la llei regularà l'exercici de la professió titulada de biòleg i les activitats per a l'exercici de les quals és obligatòria la incorporació al Col·legi Oficial de Biòlegs de la Comunitat Valenciana.
  
2. Sense perjuí de l'anterior, així com de les atribucions professionals i normes de col·legiació que es continguen en les lleis reguladores d'altres professions, el Col·legi Oficial de Biòlegs de la Comunitat Valenciana considera funcions que pot exercir el biòleg en la seua activitat professional les que a títol enunciatiu es relacionen a continuació, i també totes aquelles que li siguen reconegudes per llei o pels tribunals de justícia:
  
a) Estudi, identificació i classificació dels organismes vius, i també les seues restes i senyals de la seua activitat.
  
b) Investigació, desenvolupament i control de processos biològics industrials (biotecnologia).
  
c) Producció, transformació, manipulació, conservació, identificació i control de qualitat de materials d'origen biològic.
  
d) Identificació, estudi i control dels agents biològics i la resta de paràmetres que afecten a la conservació de tota classe de materials i productes.
  
e) Estudis biològics i control de l'acció de productes químics i biològics d'utilització en la sanitat i en els sectors agrari, industrial i de serveis.
  
f) Identificació i estudi d'agents biològics patògens i dels seus productes tòxics. Control d'epidèmies, epizooties i plagues.
  
g) Producció, transformació, control i conservació d'aliments.
  
h) Estudis i anàlisis físics, fisiològics, bioquímics, citològics, genètics, histològics, microbiològics, moleculars, immunològics de mostres biològiques, incloses les d'origen humà i anàlisis clíniques.
  
i) Estudis demogràfics, epidemiològics i nutricionals.
  
j) Consell genètic i planificació familiar. Reproducció assistida.
  
k) Educació i divulgació sanitària i ambiental.
  
l) Planificació i gestió racional dels recursos naturals renovables, terrestres i aquàtics (marítims i continentals).
  
m) Anàlisis biològiques, control i potabilització de les aigües.
  
n) Avaluació ecològica i treballs de planificació i gestió aplicats a la conservació de la naturalesa i a l'ordenació del territori. Estudis d'impacte ambiental i auditories ambientals.
  
o) Direcció i gestió d'espais naturals protegits, parcs zoològics, jardins botànics i museus de ciències naturals, biologia recreativa.
  
p) Estudis, anàlisi i tractament de la contaminació de qualsevol origen.
  
q) Organització, implantació, coordinació i direcció de sistemes de gestió ambiental en empreses, organismes públics o privats o en qualsevol institució.
  
q) Peritatges taxonòmics i expedició de certificats, sense perjuí de la dependència funcionarial o laboral.
  
s) Ensenyament de la biologia en els termes establits per la legislació educativa.
  
t) Assessorament científic i tècnic sobre temes biològics i ambientals.
  
u) Totes aquelles activitats que guarden relació amb la Biologia.
  
Article 17. Formes d'exercici de la professió
  
La professió de biòleg pot exercitar-se de forma liberal, ja siga individual o associativament, en relació laboral amb qualsevol empresa pública o privada o mitjançant relació subjecta al dret administratiu.
  
En qualsevol cas, l'exercici de la professió es basa en el respecte a la independència del criteri professional, sense límits il·legítims o arbitraris en el desenvolupament del treball i en el servei a la comunitat.
  
Article 18. Visat de treballs professionals
  
El Col·legi Oficial de Biòlegs de la Comunitat Valenciana establirà normes i requisits per a la realització i visat dels treballs professionals. Aquestes normes seran aprovades per la Junta General, a proposta de la Junta de Govern i prèvia informació col·legial.
  
En tot cas, en els treballs professionals s'haurà de distingir amb absoluta claredat les conclusions que es presenten com a hipòtesi de les que es presenten com a derivades directament dels resultats del treball.
  
Així mateix, els treballs professionals hauran d'estar firmats pels seus autors, expressant el seu número de col·legiat i responsabilitzant-se del seu contingut i oportunitat.
  
El visat no imposarà obligacions respecte als honoraris ni les altres condicions contractuals, la determinació de les quals correspon al lliure acord entre les parts.
  
Article 19. Registre de treballs professionals
  
En els treballs que, pel seu caràcter confidencial, no siga possible tramitar reglamentàriament el seu registre i visat, es procedirà a fer-ho quan aquesta circumstància haja desaparegut.
  
Els col·legiats podran requerir, per causes justificades, que els documents presentats a registre o visat queden custodiats sota segell, que no podrà obrir-se fins que les referides circumstàncies hagen desaparegut.
  
Article 20. Publicitat
  
El biòleg evitarà tota forma de competència deslleial i de publicitat il·lícita i complirà totes les determinacions de la normativa estatal i autonòmica sobre defensa de la competència, competència deslleial i publicitat així com les normes que dicte la Junta General del Col·legi Oficial de Biòlegs de la Comunitat Valenciana en l'àmbit de la seua competència i respecte a les disposicions de major jerarquia.
  
Capítol V
  
Dels òrgans de govern i assessorament del Col·legi, les seues normes de constitució i funcionament i les seues competències
  
Article 21. Òrgans de representació
  
Els òrgans de representació, desenvolupament normatiu, control, govern i administració del Col·legi Oficial de Biòlegs de la Comunitat Valenciana són:
  
La Junta General.
  
La Junta de Govern.
  
Article 22. La Junta General
  
La Junta General del Col·legi Oficial de Biòlegs de la Comunitat Valenciana és l'òrgan de desenvolupament normatiu i de control de la gestió de la Junta de Govern.
  
La Junta General, com a òrgan suprem del Col·legi, està constituïda per tots els col·legiats amb igualtat de vot, i adoptarà els seus acords pel principi majoritari i en concordança amb els presents Estatuts.
  
Les sessions de la Junta General, que podran ser de caràcter ordinari i extraordinari, es convocaran sempre amb una antelació mínima de vint dies hàbils respecte a la data de la seua realització, mitjançant comunicació escrita i individual a tots els col·legiats; la convocatòria inclourà el lloc, la data i hora de la reunió, així com l'ordre del dia i la informació complementària a la que es refereix l'article 23 d'aquests Estatuts.
  
La Junta General, siga ordinària o extraordinària, quedarà vàlidament constituïda en primera convocatòria quan a l'hora fixada, estiguen presents almenys el 25 per cent dels col·legiats convocats.
  
En cas de no aconseguir-se aquest límit, la segona convocatòria quedarà fixada mitja hora més tard de la primera convocatòria i quedarà vàlidament constituïda, qualsevol que siga el nombre de col·legiats assistents, i els seus acords són vinculants per a tots els col·legiats, a excepció que la Junta incloga en l'ordre del dia una moció de censura, en aquest cas serà exigible el quòrum d'assistència determinat que s'estableix en l'article 27.
  
La Junta de Govern, en l'apartat de ?Precs i preguntes?, arreplegarà totes les que es formulen pels col·legiats mitjançant petició escrita presentada, com a mínim, cinc dies hàbils abans de la data de la reunió.
  
Quan tinga lloc la discussió relativa als temes mencionats en l'article 26, serà necessari l'enviament previ d'informació als col·legiats convocats.
  
Queda expressament prohibit adoptar acords respecte a assumptes que no figuren en l'ordre del dia.
  
Article 23. Competència de la Junta General
  
1. Aprovació d'assumptes i adopció d'acords.
  
a) Aprovar la proposta d'Estatuts així com les propostes de les modificacions d'aquests per a la seua elevació al Govern Autonòmic, a través de la Conselleria competent.
  
Igualment, aprovar els Reglaments de Règim Intern quan siguen necessaris, les modificacions d'aquests i les bases de creació i projectes d'Estatuts d'Institucions promogudes pel Col·legi Oficial de Biòlegs de la Comunitat Valenciana.
  
b) Aprovar les normes generals que han de seguir-se en les matèries de competència col·legial, així com les normes d'honoraris professionals recomanats i l'Estatut Professional del Biòleg.
  
c) Aprovar el compte general d'ingressos i despeses de l'any anterior.
  
d) Sol·licitar un informe d'auditors externs i independents que siguen contractats a l'efecte.
  
e) Aprovar els pressuposts ordinaris o extraordinaris, que hauran sigut enviats a cada col·legiat, o si de cas, exposats públicament almenys els quinze dies anteriors al dia corresponent a la Junta General.
  
f) Aprovar les quotes ordinàries i extraordinàries. A proposta de la Junta de Govern, la Junta General podrà fixar quotes reduïdes per a col·lectius específics entre els col·legiats, prèvia justificació dels motius de la reducció proposada.
  
g) Decidir sobre les propostes d'inversió de béns col·legials.
  
h) Prendre acords sobre la gestió de la Junta de Govern.
  
i) Prendre acords sobre els assumptes que per iniciativa de la Junta de Govern apareguen anunciats en l'ordre del dia.
  
j) Conéixer les reclamacions i recursos formulats pel Col·legi Oficial de Biòlegs de la Comunitat Valencianament i igualment formulats contra el Col·legi. Resoldre els recursos d'alçada que s'interposen davant de la Junta General.
  
k) Aprovar l'obertura, funcionament i tancament d'oficines del Col·legi Oficial de Biòlegs de la Comunitat Valenciana en el territori autonòmic.
  
l) Aprovar, modificar o revocar els acords de la Junta de Govern respecte a la plantilla orgànica de personal i/o els canvis de domicili de la seu central i/o les oficines del Col·legi en la Comunitat.
  
m) Aprovar l'Acta de la Junta General anterior.
  
n) Aprovar la moció de censura, si s'escau, de l'actuació de tots o part dels membres de la Junta de Govern i en conseqüència aprovar, si és el cas, el seu cessament.
  
2. Promoure la dissolució del Col·legi Oficial de Biòlegs de la Comunitat Valenciana, o el canvi de la seua denominació, d'acord amb el que s'establisca en els presents Estatuts.
  
3. Conéixer, discutir i, si és procedent, aprovar les propostes que li siguen sotmeses i corresponguen a l'esfera de l'acció i dels interessos del Col·legi Oficial de Biòlegs de la Comunitat Valenciana, per iniciativa de la Junta de Govern o de qualsevol col·legiat.
  
En aquest últim cas, les propostes hauran de ser presentades amb la suficient antelació per a ser incloses en l'ordre del dia, com a punts específics d'aquest; quan aquestes propostes siguen presentades, almenys pel 10 per 100 dels col·legiats, serà obligada la seua inclusió en l'ordre del dia.
  
4. Totes les altres atribucions que no hagen estat expressament conferides a la Junta de Govern.
  
Article 24. Participació i representació en la Junta General
  
Tots els col·legiats tenen el dret i el deure d'assistir a la Junta General del Col·legi Oficial de Biòlegs de la Comunitat Valenciana amb veu i vot.
  
Una vegada la Junta General haja quedat vàlidament constituïda, els seus acords seran vinculants per a tots els col·legiats.
  
Els col·legiats podran participar en la Junta General mitjançant representació.
  
La representació s'haurà d'atorgar a un altre col·legiat de forma expressa, per a una sessió determinada, per mitjà d'un escrit dirigit al degà en el qual s'expresse clarament el nom de qui en tinga la representació.
  
Només seran vàlides les representacions que hagen sigut rebudes per la secretaria de la seu central abans d'iniciar-se la sessió de la Junta General.
  
En cap cas, un únic col·legiat no podrà tenir la representació simultània de més de 25 col·legiats.
  
Article 25. Funcionament de la Junta General
  
Les sessions de la Junta General estaran presidides pel degà, el qual estarà acompanyat pels membres de la Junta de Govern.
  
El degà serà el moderador o coordinador de les reunions, concedirà o retirarà l'ús de la paraula i ordenarà els debats i votacions.
  
Actuarà com a secretari de la Junta General el qui ho siga de la Junta de Govern, el qual alçarà acta de la reunió, amb el vistiplau del degà i l'aprovació posterior de la següent Junta General.
  
Els acords es prendran per majoria simple entre els vots emesos. No obstant, els acords exigiran una majoria de la meitat més un dels vots emesos quan es tracte de l'aprovació de canvis en els Estatuts, quotes extraordinàries, moció de censura contra la Junta de Govern en ple o contra algun dels membres i dissolució o canvi de denominació del Col·legi.
  
Article 26. Règim de les sessions ordinàries
  
La Junta General es reunirà en sessió ordinària abans de l'1 de maig de cada any, per a tractar, com a mínim, els temes següents:
  
1. Acta de la sessió anterior.
  
2. Balanç de l'exercici anterior i pressupost de l'exercici de l'any en curs.
  
3. Memòria de la gestió de la Junta de Govern al llarg de l'exercici anterior i línies generals de la gestió de l'any en curs.
  
4. Precs i preguntes.
  
Article 27. Règim de sessions extraordinàries
  
La Junta General es reunirà amb caràcter extraordinari:
  
1. Per iniciativa de la Junta de Govern.
  
2. A petició d'un nombre de col·legiats superior al 10 per 100, que haurà d'incloure les qüestions a tractar.
  
Tindrà lloc la Junta General convocada per aquest procediment en un termini màxim de 30 dies hàbils a partir de la data de registre d'entrada de la petició dels col·legiats en la secretaria de la seu central del Col·legi.
  
3. Quan es pretenga modificar aquests Estatuts segons el que establix el capítol XIII.
  
4. Quan se present una moció de censura contra la Junta de Govern en ple o contra algun dels seus membres per un vint-i-cinc per cent dels col·legiats, els quals hauran, a més, de presentar a la Junta General extraordinària la nova composició proposada per a la Junta de Govern en ple o per a substituir els membres contra els quals es presenta la moció.
  
La Junta General convocada per aquest procediment tindrà lloc en un termini màxim de 30 dies hàbils a partir de la data de registre d'entrada de la petició dels col·legiats en la Secretaria de la seu central del Col·legi.
  
1. La moció de censura podrà plantejar-se en una Junta General extraordinària convocada amb aqueix únic assumpte en l'ordre del dia i que només quedarà constituïda si hi ha quòrum; és a dir, quan assistisca un 25% del cens de col·legiats en primera convocatòria o un 10% d'aquest en segona convocatòria.
  
2. La moció s'entendrà aprovada amb el vot favorable de la meitat més un dels vots emesos pels col·legiats presents en la Junta General extraordinària vàlidament constituïda. La duració del mandat de la nova Junta de Govern, serà en qualsevol cas, pel mateix període de temps que li restava de legislatura a l'anterior Junta de Govern fins a la convocatòria de noves eleccions.
  
3. En cas de no reunir-se el quòrum necessari o no resultar aprovada es donarà per desestimada la moció i els mateixos avalistes no podran promoure una nova moció de censura durant la resta de la legislatura.
  
Article 28. Naturalesa i composició de la Junta de Govern
  
La Junta de Govern és l'òrgan col·legiat que té la direcció, administració i representació del Col·legi al mateix temps que és l'òrgan executiu de les decisions col·legials.
  
Estarà constituïda pel degà, el vicedegà, el secretari, el tresorer i tres vocals.
  
Els membres de la Junta de Govern seran elegits d'acord amb el procediment establit en el capítol VII d'aquests Estatuts.
  
Article 29. De l'execució dels acords i llibres d'actes
  
1. Tant els acords de la Junta General com els de la Junta de Govern seran immediatament executius, excepte acord motivat en contra d'una o una altra, segons corresponga.
  
2. En el Col·legi es duran, obligatòriament, dos llibres d'actes, on es transcriuran separadament les actes corresponents a la Junta General i a la Junta de Govern. Aquestes actes hauran de ser firmades pel degà o per qui, en les seues funcions, haguera presidit la Junta, i pel secretari.
  
3. Els membres de la Junta de Govern seran responsables dels acords adoptats encara que no estigueren presents en la reunió en què s'adopten, excepte quan quede constància expressa del seu vot en contra o la seua absència haja sigut per causa justificada comunicada per escrit a la secretària de la seu central del Col·legi amb anterioritat a la reunió o amb posterioritat en un termini no superior a cinc dies hàbils .
  
Article 30. Competències de la Junta de Govern
  
Les competències de la Junta de Govern són:
  
1. Tenir la representació del Col·legi.
  
2. Executar els acords de la Junta General.
  
3. Complir i fer complir els Estatuts i Reglaments del Col·legi, així com els seus propis acords.
  
4. Dirigir la gestió i administració del Col·legi per al compliment dels seus fins.
  
5. Manifestar, en forma oficial i pública, l'opinió del Col·legi Oficial de Biòlegs de la Comunitat Valenciana en els assumptes d'interés professional.
  
6. Representar els interessos professionals davant dels poders públics, així com vetlar pel prestigi de la professió i la defensa dels seus drets.
  
7. Presentar estudis, informes i dictàmens quan li siguen requerits, assessorant d'aquesta forma als òrgans de l'Estat i a qualssevol entitats públiques o privades.
  
A aquests efectes, la Junta de Govern podrà designar comissions de treball, o designar els col·legiats que estime oportuns per a preparar aquests estudis o informes.
  
8. Designar, quan procedisca legal o reglamentàriament, els representants del Col·legi Oficial de Biòlegs de la Comunitat Valenciana en els òrgans consultius de les distintes administracions públiques.
  
9. Acordar l'exercici d'accions i la interposició de recursos administratius i jurisdiccionals.
  
10. Sotmetre qualsevol assumpte d'interés general per al Col·legi a la deliberació i acord de la Junta General.
  
11. Regular els procediments de col·legiació, baixa, pagament de quotes i altres aportacions, cobrament d'honoraris, tot això d'acord amb el que establix el capítol II d'aquests Estatuts.
  
12. Regular i exercir les facultats disciplinàries que li corresponguen a la Junta de Govern, atenint-se al que estableix aquests Estatuts.
  
13. Organitzar activitats i serveis de caràcter cultural, professional, assistencial i de previsió en benefici dels col·legiats.
  
14. Crear comissions obertes, per iniciativa pròpia o dels col·legiats, d'acord amb el que establix aquests Estatuts; estudiar les seues propostes i donar-los el vistiplau conforme a la seua viabilitat econòmica i la seua adequació a altres normes i acords de la Junta General i de la pròpia Junta de Govern.
  
15. Recaptar les quotes i aportacions establides, elaborar el pressupost anual, el balanç anual, executar el pressupost i organitzar i dirigir el funcionament dels serveis generals del Col·legi.
  
16. Acordar l'obertura de comptes corrents o d'estalvi del Col·legi autoritzant la firma de tres membres de la Junta de Govern, dos dels quals hauran de ser el degà i el tresorer, i serà necessària la firma conjunta de com a mínim dos d'aquests, en qualsevol cas, per als moviments de retirada de fons d'aquests comptes.
  
17. Informar els col·legiats de les activitats i acords del Col·legi i preparar la memòria anual de la seua gestió.
  
18. Nomenar i cessar el personal administratiu i de serveis del Col·legi.
  
19. Aprovar la constitució, fusió, funcionament i dissolució de les oficines del Col·legi.
  
20. Confeccionar, periòdicament, un directori de col·legiats i difondre'l entre aquests i les altres persones jurídiques a les que puga interessar.
  
21. Resoldre, quan així procedisca, els recursos extraordinaris de revisió contra actes o acords de la Junta de Govern del Col·legi.
  
22. Acordar la convocatòria de sessions ordinàries i extraordinàries de la Junta General, d'acord amb el que establixen els articles 25 a 27 d'aquests Estatuts.
  
23. Convocar una sessió de la Junta General extraordinària quan en una Junta General no siga aprovada per la majoria dels presents la memòria de gestió presentada per la Junta de Govern, en el termini de trenta dies hàbils, per a sotmetre la seua actuació a una votació de confiança.
  
24. Convocar l'elecció de càrrecs de la Junta de Govern quan així procedisca, segons el que s'estableix en el capítol VII d'aquests Estatuts i l'article 27, si es tracta d'una renovació per un cessament de la Junta de Govern en ple, conseqüència d'una moció de censura.
  
25. Aprovar l'acta de la sessió anterior.
  
26. Adquirir o alienar qualsevol classe de béns del Col·legi Oficial de Biòlegs de la Comunitat Valenciana, segons el pressupost vigent i aprovat per la Junta General.
  
27. Sol·licitar informes a auditors externs.
  
Article 31. Reunions de la Junta de Govern
  
La Junta de Govern es reunirà totes les vegades que siga convocada pel degà, a iniciativa pròpia o a petició d'un terç, almenys, dels seus components.
  
En tot cas es reunirà, com a mínim, quatre vegades a l'any.
  
Les convocatòries es comunicaran amb una antelació no inferior a quinze dies hàbils, i inclouran l'ordre del dia.
  
En primera convocatòria, la Junta de Govern quedarà vàlidament constituïda quan es troben presents dos terços dels seus membres; en segona convocatòria, qualsevol que siga el nombre d'assistents; en estos dos casos, sempre que entre els assistents estiguen el degà i el secretari de la Junta o els que els substituïsquen d'acord amb el que establixen els Estatuts.
  
Entre ambdues convocatòries hauran de transcórrer almenys trenta minuts.
  
El secretari haurà d'alçar acta de les sessions, les quals hauran de ser aprovades per la Junta de Govern següent.
  
Els acords es prendran per majoria simple.
  
En cas d'empat, el vot del degà decidirà l'acord a prendre.
  
Les faltes d'assistència no justificades a les reunions seran causa de baixa com a membre de la Junta de Govern d'acord amb el que disposa l'article 32 d'aquests Estatuts.
  
Potestativament, la Junta de Govern podrà invitar a les seues sessions, en qualitat d'assessors sense vot, a les persones l'assistència de les quals es considere convenient, com per exemple, els coordinadors de comissions sectorials.
  
Article 32. Causes de baixa dels membres de Junta de Govern
  
1. Es causarà baixa en la Junta de Govern per:
  
a) Mort.
  
b) Expiració del terme o termini per al qual fora elegit.
  
c) Malaltia que incapacite per a l'exercici del càrrec.
  
d) Renúncia per força major.
  
e) Trasllat de residència fora de l'àmbit territorial del Col·legi Oficial de Biòlegs de la Comunitat Valenciana.
  
f) Aprovació per la Junta General d'una moció de censura.
  
g) Resolució ferma en expedient disciplinari.
  
h) Baixa com a col·legiat.
  
i) Tres faltes d'assistència consecutives no justificades o sis discontínues, igualment sense justificar, a les reunions de la Junta de Govern.
  
2. Quan es produïsquen les vacants de més de la meitat dels càrrecs de la Junta de Govern, aquesta Junta haurà de convocar immediatament eleccions per als càrrecs vacants, la qual cosa es farà seguint els tràmits i procediments establits en aquests Estatuts per al cas de renovació dels càrrecs de la Junta.
  
Article 33. Atribucions del degà
  
1. Són atribucions del degà les següents:
  
a) Tenir la representació del Col·legi Oficial de Biòlegs de la Comunitat Valenciana i dels seus òrgans deliberants i gestionar els assumptes d'aquest davant les autoritats i entitats públiques o privades, sense perjuí que, en casos concrets, puga també la Junta de Govern, en nom del Col·legi, encomanar dites funcions a determinats col·legiats o comissions constituïdes a l'efecte.
  
b) Convocar, obrir i alçar les sessions ordinàries i extraordinàries de la Junta General i de la Junta de Govern, així com presidir-les i dirigir les deliberacions.
  
c) Convocar les eleccions de membres de la Junta de Govern.
  
d) Decidir, amb el seu vot de qualitat, els empats en les votacions.
  
e) Executar els acords que els òrgans col·legials adopten en les seues respectives esferes d'atribucions.
  
f) Adoptar, en cas d'extrema urgència, les resolucions necessàries, i retre compte d'immediat a l'òrgan corresponent per al seu acord, modificació o revocació en la primera sessió que tinga lloc.
  
g) Coordinar les actuacions dels membres de la Junta de Govern, sense perjuí de la competència i responsabilitat directa d'aquests en la seua gestió.
  
h) Visar tots els certificats que expedisca el secretari.
  
i) Autoritzar els lliuraments i les ordres de pagament.
  
j) Legitimar amb la seua firma els llibres de comptabilitat i qualsevol altre de naturalesa oficial, sense perjuí de les legalitzacions establides per la llei.
  
k) Visar els informes i comunicacions que oficialment es dirigisquen pel Col·legi a les autoritats i entitats públiques o privades.
  
l) Autoritzar la retirada de fons o els moviments entre els comptes corrents o d'estalvi del Col·legi, firmant-los conjuntament, com a mínim, amb un dels altres dos membres de Junta de Govern autoritzats en l'obertura dels comptes, preferiblement la del Tresorer.
  
2. Per acord exprés de la Junta de Govern, podrà atorgar poder a favor de procuradors dels tribunals i de lletrats en nom del Col·legi per a la representació preceptiva o potestativa d'aquest davant qualsevol Tribunal de Justícia, de qualsevol grau o jurisdicció i davant del Tribunal Constitucional, en aquelles accions, excepcions, recursos, inclòs el de cassació i la resta d'actuacions que s'hagen de dur a terme davant d'aquests, en defensa tant del Col·legi com de la professió.
  
Article 34. Atribucions del vicedegà i substitució del degà i del vicedegà
  
El vicedegà substituirà el degà en els casos d'absència, vacant o malaltia i exercirà totes aquelles funcions que li encomane la Junta de Govern o el degà li delegue, previ coneixement per la Junta de Govern de la referida delegació.
  
En cas d'absència o malaltia del degà i vicedegà exerciran les seues funcions, només pel mínim temps imprescindible, els membres de la Junta que siguen elegits pels altres components d'aquesta.
  
En cas de vacant definitiva dels llocs de degà i vicedegà, exerciran les seues funcions els membres de la Junta de Govern que siguen elegit pels altres components d'aquesta i s'haurà de retre compte de la nova situació a la Junta General extraordinària convocada a l'efecte i convocar immediatament eleccions per a cobrir els càrrecs vacants pel temps que li restava de mandat a l'anterior càrrec electe.
  
Article 35. Atribucions i substitució del secretari
  
1. Corresponen al secretari les atribucions següents:
  
a) Redactar i donar fe de les actes de les eleccions de membres de la Junta de Govern.
  
b) Redactar i donar fe de les actes de les sessions ordinàries i extraordinàries de la Junta General i de la Junta de Govern.
  
c) Custodiar la documentació del Col·legi i els expedients dels col·legiats.
  
d) Expedir els certificats d'ofici o a instància de part interessada, amb el vistiplau del degà.
  
e) Expedir i tramitar comunicacions i documents, retent compte a la Junta de Govern i/o a l'òrgan competent que corresponga.
  
f) Portar el llibre-registre dels visats de treballs professionals, denegant el requisit quan es troben en aquests defectes formals contraris a la dignitat professional o a les disposicions vigents en matèria d'atribucions i competències professionals; una vegada escoltada la corresponent comissió de visat en el cas que la seua existència siga establida en la reglamentació que el Col·legi pot establir a aquest respecte segons l'article 18.
  
g) Contra la denegació del visat es podrà reclamar en un termini màxim de 15 dies hàbils davant de la Junta de Govern que haurà de resoldre en un termini no superior a cinc dies hàbils a comptar des de la data de registre d'entrada de la reclamació.
  
La resolució de la Junta de Govern es podrà recórrer segons el que estableix el capítol X sobre el règim jurídic dels actes col·legials.
  
h) Redactar la memòria de gestió anual per a la seua aprovació en la Junta General.
  
i) Exercir la direcció del personal administratiu i de serveis necessari per a la realització de les funcions col·legials, així com organitzar materialment els serveis administratius, la disposició de locals i material necessaris per al seu funcionament.
  
2. Un membre de la Junta de Govern elegit per aquesta substituirà el secretari en els casos d'absència, vacant o malaltia i exercirà totes aquelles funcions que li encomane la Junta de Govern, la qual haurà de retre compte d'aquesta situació a la Junta General.
  
En cas de vacant definitiva del secretari, la Junta de Govern convocarà una Junta General extraordinària en la qual s'informarà d'aquesta nova situació i immediatament es convocaran eleccions per a cobrir el lloc vacant pel temps que li restava de mandat a l'anterior càrrec electe.
  
Article 36. Atribucions i substitució del tresorer
  
1. El tresorer té assignades les atribucions següents:
  
a) Recaptar i custodiar els fons pertanyents al Col·legi, com a responsable d'aquests.
  
b) Firmar rebuts, rebre cobraments i realitzar pagaments ordenats pel degà.
  
c) Retre compte a la Junta de Govern dels col·legiats que no estan al corrent de pagament, els quals seran donats de baixa segons que estableix l'article 10 d'aquests Estatuts.
  
d) Redactar l'avantprojecte de pressuposts del Col·legi el qual serà presentat per la Junta de Govern a l'aprovació de la Junta General.
  
e) Fer el balanç del pressupost de l'exercici anterior, el qual serà presentat per la Junta de Govern a l'aprovació de la Junta General.
  
f) Proposar a la Junta de Govern els projectes d'habilitació de crèdits i suplements, increments o decrements d'ingressos quan siga necessari.
  
g) Portar els llibres de comptabilitat corresponents.
  
h) Verificar els arqueigs que la Junta de Govern estime necessaris.
  
i) Per exprés acord de la Junta de Govern, obrir comptes corrents o d'estalvi, conjuntament amb el degà i un altre membre de la Junta de Govern, designat a l'efecte, a nom del Col·legi Oficial de Biòlegs de la Comunitat Valenciana, i retirar fons mitjançant la firma de dues de les tres persones autoritzades.
  
j) Portar inventari minuciós dels béns del Col·legi, dels quals serà el seu administrador.
  
2. Un membre de la Junta de Govern elegit per aquesta substituirà el tresorer en cas d'absència, vacant o malaltia i exercirà totes aquelles funcions que li encomane la Junta de Govern, la qual retrà compte a la Junta General.
  
En cas de vacant definitiva del tresorer la Junta de Govern convocarà una Junta General extraordinària en la qual s'informarà d'aquesta nova situació i immediatament es convocaran eleccions per a cobrir el lloc vacant pel temps que li restava de mandat a l'anterior càrrec electe.
  
Article 37. Atribucions dels vocals
  
Les atribucions dels vocals són les següents:
  
a) Exercir totes les comeses que els siguen confiades per la Junta General, la Junta de Govern o pel degà, previ coneixement de la Junta de Govern, així com seguir el funcionament de les comissions creades amb l'autorització de la Junta de Govern del Col·legi, i d'acord amb el que estableix els presents Estatuts.
  
b) Col·laborar amb els titulars dels altres càrrecs de la Junta de Govern i substituir-los en les seues absències, vacants o malaltia, d'acord amb el que estableix els articles 34, 35 i 36 dels presents Estatuts.
  
Article 38. Òrgans d'assessorament: les comissions sectorials
  
Les comissions sectorials es crearan a petició dels propis col·legiats o per iniciativa de la Junta de Govern, la qual serà l'encarregada de la seua aprovació i dissolució.
  
Les comissions seran l'instrument per a la participació col·legial de qualsevol col·legiat en actiu, i es dedicaran a assumptes sectorials dins de la professió o d'interés general.
  
Agruparan dins del Col·legi als col·legiats que tinguen un mateix àmbit professional i participen d'una problemàtica o interessos comuns.
  
Aquestes comissions tindran funcions delegades puntualment en els aspectes següents:
  
a) Assessorament de la Junta General, de la Junta de Govern i/o del degà quan aquests ho sol·liciten.
  
b) Desenvolupament de les activitats que li siguen encomanades.
  
c) Proposar iniciatives a la Junta de Govern, al degà o, si és procedent, a la Junta General.
  
d) Proporcionar, en general, qualsevol tipus d'assessorament, ser fòrum de debat, col·laborar i recolzar la formació i qualsevol altre aspecte que servisca per a la promoció dels seus àmbits professionals.
  
Les propostes de les comissions sectorials seran debatudes per la Junta de Govern. Quan aquestes siguen aprovades es disposarà de tots els mitjans disponibles per a la seua execució; si no són aprovades s'haurà de justificar degudament.
  
En cas de regular-se el seu funcionament mitjançant un reglament intern, aquest haurà de ser aprovat per la Junta de Govern.
  
En qualsevol cas, cada Comissió tindrà un coordinador triat entre els seus membres per majoria simple de vots, el qual haurà d'informar al degà i a la Junta de Govern de les propostes i projectes de la Comissió, corresponent a aquesta última la decisió de la seua viabilitat com s'estableix en l'article 30 apartat 14.
  
El coordinador estarà encarregat de redactar i donar fe de les actes de les reunions i de les activitats de la Comissió corresponent.
  
Les reunions de qualsevol Comissió hauran de ser notificades personalment a tots els seus membres que s'hauran inscrit a l'efecte en el corresponent registre en la secretaria del Col·legi.
  
Perquè la Junta de Govern aprove la constitució d'una Comissió Sectorial permanent es requerirà un nombre de quatre col·legiats com a mínim per a assegurar la seua viabilitat.
  
El finançament de les activitats de les comissions sectorials permanents estarà arreplegada en el pressupost anual del Col·legi.
  
Capítol VI
  
De l'organització territorial del Col·legi
  
Article 39. Oficines col·legials
  
La Junta de Govern del Col·legi Oficial de Biòlegs de la Comunitat Valenciana podrà sol·licitar de la Junta General l'aprovació l'obertura o tancament d'oficines col·legials, en els àmbits territorials definits dins de la Comunitat Autònoma Valenciana.
  
La seua finalitat serà facilitar la col·legiació, l'organització d'activitats i serveis per als col·legiats.
  
La Junta de Govern dotarà, segons les seues possibilitats, a aquestes oficines del personal i recursos necessaris per al seu funcionament.
  
En qualsevol cas, la Junta de Govern haurà de posar en coneixement de tots els col·legiats tots els extrems relatius a l'obertura, funcionament o tancament de les oficines col·legials, quan aquests es produïsquen.
  
Capítol VII
  
De la participació dels col·legiats en la Junta de Govern
  
 i del règim electoral.
  
Article 40. Periodicitat de les eleccions a la Junta de Govern
  
Cada quatre anys la Junta de Govern farà eleccions ordinàries, en les quals es cobriran tots els càrrecs d'aquesta.
  
La convocatòria d'eleccions ordinàries o extraordinàries es farà amb dos mesos, com a mínim, d'antelació a la data d'aquestes. En qualsevol cas la convocatòria contindrà un detallat calendari de tot el procés electoral i inclourà el lloc, dia i horari de realització, el procediment de votació, escrutini, la fórmula de desempat i proclamació; a més, especificarà la duració dels mandats, en cas d'eleccions extraordinàries.
  
Article 41. Membres electors, elegibles i tipus d'elecció
  
Tots els col·legiats que, en el dia de la convocatòria electoral, no es troben suspesos, sancionats, incapacitats o inhabilitats per sentència ferma en els seus drets col·legials, tenen dret a actuar com a electors i com elegibles en l'elecció democràtica de membres de la Junta de Govern.
  
No tindran dret a vot els membres d'honor del Col·legi que no siguen alhora membres del Col·legi segons el que estableix l'article 6 dels Estatuts.
  
Els membres de la Junta de Govern seran elegits per tots els col·legiats a través de sufragi universal lliure, directe i secret, atribuint un vot igual a cada col·legiat i sense que s'admeta el vot delegat.
  
Article 42. Proclamació de candidatures
  
Hauran de presentar-se candidatures completes, llevat que es tracte d'eleccions extraordinàries per a cobrir càrrecs vacants, mitjançant escrit dirigit a la Junta de Govern i firmat per tots els candidats indicant la designació concreta de la persona que aspira a ocupar cadascun dels càrrecs a elegir, en el període d'un mes a partir de la data de la convocatòria d'eleccions.
  
Cap candidat no podrà presentar candidatures per a més d'un càrrec en la mateixa convocatòria d'eleccions.
  
La Junta de Govern proclamarà les candidatures que hagen sigut vàlidament presentades amb una antelació mínima de quinze dies a la data de la votació, mitjançant comunicació escrita a tots els col·legiats.
  
Si no resultara proclamada cap candidatura, per no reunir les condicions necessàries cap de les presentades, es podran esmenar els errors produïts en qualsevol d'aquestes en un termini màxim de tres dies hàbils.
  
Contra la proclamació de candidatures es podrà presentar reclamació davant de la Junta de Govern per part de qualsevol col·legiat, en el termini de cinc dies hàbils, havent de ser resolta com a màxim en altres cinc dies hàbils.
  
Quan només hi haja una candidatura proclamada no procedirà cap votació i seran proclamats electes, en el mateix acte de la proclamació, tots els candidats.
  
La Junta de Govern facilitarà, d'acord amb els mitjans que dispose, la publicitat de les diferents candidatures en condicions d'igualtat.
  
Article 43. Llistat d'electors
  
Amb una antelació com a mínim de vint dies hàbils respecte a la data de realització de les eleccions i durant deu dies hàbils, la Junta de Govern exposarà el llistat d'electors en la secretaria de la seu central del Col·legi Oficial de Biòlegs, així com en les oficines col·legials existents.
  
Els electors que vulguen emetre el seu vot per correu podran sol·licitar un certificat al Col·legi que acredite estar inscrit en el cens d'electors, aquesta petició es formularà directament a la secretaria de la seu central del Col·legi, des de la qual li serà enviat per correu certificat i amb justificant de recepció al domicili que figure en el cens electoral.
  
Els col·legiats que desitgen reclamar sobre el llistat disposaran de setanta-dues hores després d'haver transcorregut el termini d'exposició. Les reclamacions es formularan per escrit dirigit al degà de la Junta de Govern; aquest resoldrà en un termini no superior a setanta-dues hores.
  
Contra la resolució denegatòria podrà interposar-se recurs d'alçada davant de la Junta General i contra la resolució que denegue aquest recurs es podrà acudir a l'ordre contenciós administratiu, en la forma i terminis establits per a aquesta jurisdicció, sense perjuí de la interposició dels recursos previstos en la llei.
  
Article 44. Meses electorals
  
Cinc dies hàbils abans de la votació es constituirà la mesa electoral en la secretaria de la seu central del Col·legi.
  
Aquesta taula estarà formada per un president, dos vocals i un secretari, tots ells col·legiats nomenats per la Junta de Govern que també haurà de nomenar els suplents eventuals.
  
Cap d'aquests no podrà presentar-se com a candidat.
  
La mesa electoral es constituirà en el local i l'hora que a l'efecte s'anuncien, i disposarà de la llista de votants i de diverses urnes precintades, si s'han convocat eleccions extraordinàries per a cobrir les vacants de més d'un membre de la Junta, sempre que no es tracte de votacions de candidatures completes, en aquest cas tots els vots s'arreplegaran en una única urna.
  
Article 45. Interventors
  
Amb quaranta-vuit hores d'antelació a la votació, els candidats a degà de les candidatures completes i els candidats individuals, podran comunicar a la Junta de Govern la designació d'interventors per a la mesa electoral, dos per candidatura completa i un per candidatura individual.
  
Aquests interventors podran assistir a tot el procés de votació i escrutini, formulant les reclamacions que estimen convenients, les quals seran resoltes per la mesa i arreplegades en l'acta d'escrutini.
  
Article 46. Votació
  
Els col·legiats hauran de votar en la mesa electoral de la seu del Col·legi Oficial de Biòlegs de la Comunitat Valenciana i utilitzar exclusivament les paperetes oficials en les quals haurà de figurar el càrrec i la persona elegida, i podrà fer-lo en qualsevol de les formes següents:
  
1. Entregant la papereta introduïda en un sobre de ?VOT- tancat al president de la mesa, qui, prèvia la identificació del col·legiat mitjançant exhibició del DNI, permís de conduir, carnet col·legial o passaport, i en la seua presència, la dipositarà en l'urna.
  
En aquest cas, el secretari de la mesa indicarà en la llista de col·legiats aquells que hagen dipositat el seu vot.
  
2. Enviament per correu, dirigit al president de la mesa electoral, el sobre oficial facilitat a l'efecte, perfectament tancat, on constarà clarament les dades del remitent i amb la seua firma la solapa del sobre.
  
En aquest sobre s'haurà d'incloure una fotocòpia del DNI, del permís de conduir o del carnet col·legial junt amb el sobre de ?VOT?, el qual també serà facilitat tancat, en el qual només s'haurà d'introduir una papereta oficial amb el vot emés.
  
Si s'han convocat eleccions extraordinàries per a cobrir vacants de més d'un càrrec s'haurà d'introduir la papereta oficial per a cada una de les votacions en el seu corresponent sobre de ?VOT- tancat que seran facilitats a l'efecte de forma que siguen fàcilment identificables; els VOTS per a eleccions diferents podran enviar-se en el mateix sobre dirigit al degà amb la solapa firmada i la fotocòpia de la identificació personal.
  
Només es consideraran vàlidament emesos els vots per correu que siguen recollits per la mesa electoral amb anterioritat a l'hora fixada per al tancament de la votació, encara que la data d'enviament és anterior al dia assenyalat per a aquesta.
  
Article 47. Escrutini
  
1. Acabada l'hora assenyalada per a la votació, previ anunci del president de la mesa que s'ha acabat l'acte, es procedirà a comprovar que els vots enviats per correu corresponen a col·legiats amb dret a vot i que no l'han exercit personalment.
  
En aquest cas, una vegada que el secretari de la mesa haja marcat en la llista de col·legiats aquells que voten per correu, el president procedirà a obrir els sobres enviats, introduint el sobre o els sobres de vot, si s'han convocat eleccions extraordinàries per a cobrir vacants, tancats en l'urna precintada, els quals només seran oberts en fer-se l'escrutini.
  
Quan els vots per correu no s'ajusten al que disposa l'article 46 apartat 2, quan algun elector votés per correu i personalment o quan un sobre incloga més d'un sobre de vot per a una mateixa votació es computarà el vot per correu com a nul, i no s'introduirà en l'urna el o els sobres de vot.
  
Finalment votaran els membres de la mesa.
  
2. Acabada la votació tant de personal com la que s'haguera rebut per correu es procedirà al recompte de vots; l'escrutini no s'interromprà fins que s'hagen extret totes les paperetes de les urnes.
  
Els membres de la mesa prendran nota de les paperetes llegides, que es col·locaran sobre la taula en el mateix ordre en què han sigut extretes.
  
El sistema d'escrutini serà el següent:
  
Es comptabilitzaran els vots obtinguts per les candidatures completes, assignant-se un vot a cada u dels que figuren en aquesta.
  
Els vots de les candidatures no completes o modificades se sumaran als anteriors.
  
El candidat elegit serà aquell que obtinga més vots dins del càrrec al qual es presente. En cas d'empat entre dos candidats, serà proclamat aquell que resulte ser col·legiat de major antiguitat.
  
3. Es consideraran com a vots nuls:
  
Aquells emesos amb paperetes no oficials.
  
Aquells en què en el sobre de vot haja sigut introduïda més d'una papereta de candidatures distintes.
  
Aquells que no s'ajusten al que estableix l'article 46 d'aquests Estatuts.
  
Aquells en què la papereta assigne un càrrec determinat a un candidat que no se present al càrrec.
  
Aquells en què hagen sigut realitzades en la papereta escrits, ratllades, correccions o qualsevol tipus de grafisme.
  
Aquest escrutini serà públic i una vegada finalitzat s'alçarà l'acta corresponent en triple versió pel secretari de la mesa electoral, en la qual constaran els vots obtinguts per cada u dels candidats, així com els vot nuls i els emesos en blanc; una de les actes quedarà a poder del Col·legi, una altra s'exposarà en el tauler d'anuncis des de la data de la votació fins a cinc dies hàbils després de la proclamació de les candidatures, una altra es remetrà al Consell General de Col·legis Oficials de Biòlegs perquè en prenguen coneixement junt amb el certificat del resultat de les eleccions i la proclamació de la candidatura electa quan aquest siga emesa per la Junta de Govern una vegada resoltes les possibles reclamacions.
  
Article 48. Proclamació dels resultats
  
La Junta de Govern, una vegada rebudes les actes de la votació i les llistes de votants, resoldrà amb caràcter definitiu, sobre les reclamacions dels interventors, en cas d'haver-hi, i si no aprecia cap defecte de fons o forma que puga invalidar la votació, proclamarà el resultat de la votació, en el termini de quaranta-vuit hores als col·legiats mitjançant la seua exposició al públic en la secretaria de la seu central del Col·legi i en totes les seues oficines.
  
Article 49. Reclamacions
  
Una vegada publicats els resultats de la votació, s'obrirà un termini de cinc dies hàbils per a possibles reclamacions. Acabat aquest termini, la Junta de Govern en funcions analitzarà les reclamacions, si les hi haguera, i resoldrà en un termini no superior a cinc dies hàbils, i si considera que no hi ha lloc a anul·lar les eleccions, certificarà el resultat de les eleccions tot proclamant la candidatura elegida d'acord amb el sistema d'escrutini emprat com a Junta de Govern del Col·legi Oficial de Biòlegs de la Comunitat Valenciana, comunicant-lo al Consell General de Col·legis Oficials de Biòlegs perquè en prenguen coneixement.
  
En el cas que la Junta de Govern, a la vista de les impugnacions presentades, decidisca anul·lar l'elecció establirà un nou termini para, pel mateix procediment assenyalat, convocar noves eleccions abans dels dos mesos posteriors a la data d'anul·lació de l'elecció.
  
Article 50. Presa de possessió
  
En el termini màxim de deu dies de la proclamació, es constituirà la Junta elegida, els membres electes de la qual prendran possessió dels seus càrrecs i, immediatament, ho comunicaran a l'òrgan competent de l'administració de la Comunitat Valenciana, i a tots els col·legiats en la major brevetat de temps possible.
  
Article 51. Recursos
  
Contra les resolucions definitives de la Junta de Govern sobre tot el procés electoral, qualsevol col·legiat podrà interposar els recursos previstos en la Llei i posteriorment es podrà acudir a la jurisdicció contencioa administrativa.
  
Capítol VIII
  
Del règim econòmic i administratiu
  
Article 52. Capacitat jurídica en l'àmbit econòmic i patrimonial
  
El Col·legi Oficial de Biòlegs de la Comunitat Valenciana té plena capacitat jurídica en l'àmbit econòmic i patrimonial.
  
El Col·legi Oficial de Biòlegs de la Comunitat Valenciana haurà de comptar amb els recursos necessaris per a atendre degudament els fins i funcions encomanats i les sol·licituds de servei dels seus membres, els quals queden obligats a contribuir al sosteniment de les despeses corresponents en la forma reglamentària.
  
El patrimoni del Col·legi és únic, encara que l'ús dels seus béns puga estar adscrit a les oficines col·legials, quan n'hi hagen.
  
Article 53. Recursos econòmics del Col·legi
  
El Col·legi Oficial de Biòlegs obtindrà els seus recursos econòmics a través de:
  
1. Contribucions obligatòries dels col·legiats d'acord amb els principis de generalitat i ús de serveis col·legials. Aquestes són:
  
a) La quota d'incorporació i reincorporació.
  
b) La quota anual ordinària i les quotes extraordinàries aprovades per la Junta General, i els seus interessos de demora.
  
c) Les derivades dels honoraris produïts pel treball professional, d'acord amb el que s'establisca reglamentàriament.
  
d) Els drets d'intervenció professional.
  
e) Els recàrrecs per emissió de visat.
  
f) Els recàrrecs per mora en el pagament de qualsevol concepte d'acord amb el que s'establisca reglamentàriament.
  
g) Qualssevol altres de semblants característiques que legalment siguen possibles.
  
2. Altres fonts d'ingressos són:
  
a) Les procedents de béns i drets del patrimoni col·legial i de les seues publicacions.
  
b) Les subvencions, donacions, herències, etc. que es concedisquen al Col·legi, per les administracions públiques, entitats públiques o privades, col·legiats o altres persones jurídiques o físiques.
  
c) Els drets per estudis, informes, dictàmens, treballs i altres serveis que realitze la Junta de Govern o les comissions en què aquesta haja delegat la seua realització.
  
d) Els drets per utilització dels serveis de la Junta de Govern.
  
Les recaptacions dels recursos econòmics són competència de la Junta de Govern, sense perjuí de les facultats que per exprés acord puguen delegar.
  
Article 54. Quotes
  
Tot canvi de quotes serà reflectit clarament en el pressupost de l'any i requerirà l'aprovació de la Junta General.
  
Article 55. Pressupost general
  
El pressupost general del Col·legi Oficial de Biòlegs de la Comunitat Valenciana serà elaborat per la Junta de Govern, d'acord amb els principis d'eficàcia, equitat i economia, i inclourà la totalitat dels ingressos i de despeses, coincidint amb l'any natural.
  
Haurà d'incloure detalladament els pressuposts d'ingressos i despeses de cada oficina, quan n'hi hagen.
  
Previ informe anticipat als col·legiats, serà sotmés a l'aprovació per la Junta General, d'acord amb el que exposa l'article 23 dels presents Estatuts.
  
En tant no s'aprove el pressupost, quedarà prorrogat l'aprovat per a l'any anterior, a raó d'1/12 per mes.
  
Article 56. Despeses
  
Els despeses del Col·legi són només les pressupostades, sense que puga efectuar-se pagament algun no previst en el pressupost aprovat, excepte en casos justificats, que hauran de ser aprovats per la Junta de Govern i posteriorment per la Junta General.
  
Article 57. Auditors externs
  
La Junta de Govern del Col·legi Oficial de Biòlegs de la Comunitat Valenciana sotmetrà el balanç econòmic de l'exercici anterior a auditors jurats externs de comptes quan siga sol·licitats per la Junta General, o quan la Junta de Govern ho estime convenient.
  
Article 58. Liquidació de béns
  
La dissolució del Col·legi Oficial de Biòlegs de la Comunitat Valenciana no podrà efectuar-se més que per alguna de les causes establides en l'article 72 d'aquests Estatuts.
  
En cas de dissolució del Col·legi Oficial de Biòlegs de la Comunitat Valenciana, la seua Junta de Govern actuarà com a comissió liquidadora, sotmetent a la Junta General les propostes de destí dels béns sobrants, una vegada liquidades les obligacions pendents, adjudicant dits béns a qualsevol entitat no lucrativa que complisca funcions relacionades amb la Biologia i d'interés social.
  
Article 59. Personal administratiu i subaltern
  
El Col·legi comptarà amb el personal d'oficina i subaltern necessaris, les remuneracions del qual figuraran en el capítol de despeses dels corresponents pressuposts.
  
Capítol IX
  
El règim disciplinari
  
Article 60. Jurisdicció disciplinària
  
Es consideren faltes disciplinàries les infraccions dels deures col·legials establits en aquests Estatuts i els de la deontologia professional.
  
La Junta de Govern del Col·legi Oficial de Biòlegs de la Comunitat Valenciana és l'òrgan competent per a l'exercici de la potestat disciplinària.
  
El règim disciplinari establit en aquest Estatut s'entén, sense perjuí de les responsabilitats de qualsevol altre orde, que els col·legiats hagen pogut incórrer.
  
Quan els fets puguen determinar responsabilitat penal, si es té coneixement que sobre aquests fets, objecte de la presumpta responsabilitat disciplinària se segueixen actuacions penals o administratives, es continuarà la tramitació de l'expedient disciplinari, però se suspendrà la seua resolució fins que es conega la resolució judicial ferma, quedant mentrestant interrompuda la prescripció.
  
Article 61. Faltes susceptibles de sanció
  
Les faltes susceptibles de sanció disciplinària es classifiquen en lleus, greus i molt greus.
  
1. Faltes lleus: l'incompliment dels deures col·legials establits en l'article 15 d'aquests Estatuts i en general, l'incompliment de qualsevol precepte estatutari.
  
2. Faltes greus: la reincidència de més de tres faltes lleus en el termini d'un any, els actes de desconsideració ofensiva a altres membres del Col·legi, la competència deslleial i la vulneració del secret professional i del secret de les deliberacions de la Junta de Govern en matèries que aquesta haja declarat de naturalesa reservada.
  
3. Faltes molt greus: la reincidència en falta greu en el termini de dos anys; exercir, encobrir o emparar l'exercici il·legal de la professió, quan no constituïsca delicte.
  
Article 62. Les sancions
  
1. Les sancions que es poden imposar són:
  
1.1 Per les faltes lleus:
  
a) Amonestació per escrit.
  
b) Amonestació per i davant de la Junta de Govern.
  
1.2 Per les faltes greus:
  
a) Suspensió dels drets col·legials per un període no superior a sis mesos.
  
b) Amonestació davant de la Junta General i amb publicitat en els mitjans de comunicació del Col·legi.
  
1.3 Per les faltes molt greus:
  
a) Suspensió dels drets col·legials per un període superior a sis mesos i fins a un màxim d'un any.
  
b) Baixa en el Col·legi Oficial de Biòlegs de la Comunitat Valenciana.
  
2. Les sancions que impliquen la suspensió de l'exercici de la professió o expulsió del Col·legi, tindran efectes en l'àmbit de tots els Col·legis Oficials de Biòlegs del territori peninsular i insular, a l'efecte dels quals seran comunicades al Consell General perquè el traslladen als altres Col·legis i a les autoritats pertinents.
  
Article 63. Del procediment disciplinari
  
Només podran interposar-se sancions disciplinàries en virtut d'un expedient instruït a l'efecte durant el qual es donarà audiència a l'interessat, d'acord amb el procediment establert en el present estatut col·legial, en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu, modificada per la Llei 4/1999, comunament i supletòriament per les normes de procediment administratiu sancionador de l'administració de la Comunitat Valenciana.
  
Ningú no podrà ser sancionat si no fora provada fefaentment la seua falta i esgotats els recursos que li corresponguen.
  
Els col·legiats sancionats no podran ocupar cap càrrec col·legial en tant no haja caducat l'anotació de la sanció en el seu expedient personal.
  
Article 64. El procediment
  
El procediment disciplinari s'iniciarà per acord de la Junta de Govern d'ofici, per denúncia presentada per escrit per altres col·legiats, persones i organismes; o com a conseqüència d'una acta d'inspecció alçada pels serveis d'inspecció col·legial, en el cas que hi hagen.
  
Abans d'iniciar-se l'expedient, la Junta de Govern, a la vista de la denúncia i de les proves presentades, haurà d'obrir un període d'informació per a decidir si procedeix admetre o rebutjar les denúncies en base a què reunisquen o no els requisits i les garanties reglamentàries exigides.
  
En l'acord d'inici d'un expedient la Junta designarà qui haurà de ser l'Instructor i el secretari de l'expedient. Aquest acord haurà de ser notificat al denunciat i als involucrats als efectes d'excusa, abstenció i recusació que, en el cas que es produïren, hauran de ser resolts per la Junta de Govern.
  
En l'expedient que s'instruïsca es donarà audiència al denunciat, que podrà fer les al·legacions i aportar totes les proves que crega convenient per a la seua defensa.
  
Com a mesura preventiva la Junta de Govern podrà acordar d'ofici o a instància de part, les mesures provisionals que estime oportunes per a assegurar l'eficàcia de la resolució que poguera recaure, si hi ha elements de juí suficients per a això.
  
No es podran prendre mesures provisionals que puguen danyar irreparablement als interessats, o bé que impliquen la violació de drets emparats per la legislació vigent. Igualment, la Junta de Govern d'ofici o a instància de part, podrà acordar quan s'acredite la interposició pertinent de recurs contenciós administratiu, la suspensió de l'execució mentre se substancie, sense perjuí del dret de l'interessat a sol·licitar aquesta suspensió en l'àmbit del propi recurs contenciós administratiu.
  
En tot cas, quan la sanció consistisca en la suspensió en l'exercici professional o en l'expulsió del Col·legi, l'execució quedarà en suspens fins que la sanció resulte ferm en via jurisdiccional.
  
Ultimat l'expedient, l'instructor l'elevarà juntament amb la proposta de sanció a la Junta de Govern a qui correspon la resolució de l'expedient en la primera sessió que es convoque després de la recepció d'aquest.
  
La resolució que dicte la Junta de Govern haurà de ser notificada a l'inculpat, haurà de respectar el que s'estableix en l'article 89 de la Llei 30/1992, de Règim Jurídic de les Administracions Públiques, modificada per la Llei 4/1999, i expressarà els recursos que puguen procedir contra aquesta, els òrgans administratius o judicials davant dels quals s'hagen de presentar i el termini per a interposar-los, sense perjuí que els interessats puguen exercir qualsevol altre recurs que creguen oportú.
  
Quan el denunciat siga membre de la Junta de Govern, la denúncia es remetrà al Consell de Col·legis Oficials de Biòlegs per a la incoació, tramitació i resolució de la informació prèvia i si és procedent, de l'expedient.
  
Article 65. Prescripció de les faltes i sancions
  
La responsabilitat disciplinària dels col·legiats s'extingirà pel compliment de la sanció, la mort, la prescripció de la falta i la prescripció de la sanció.
  
1. Les faltes molt greus prescriuran als tres anys, les greus als dos i les lleus a l'any, començant-se a comptar el termini de prescripció des que la falta s'haguera comés. La prescripció s'interromprà per la notificació al col·legiat afectat per un acord d'incoació del procediment sancionador, i el termini tornarà a córrer si el procediment disciplinari es paralitza durant el mateix temps per causa no imputable al col·legiat imputat.
  
2. Les sancions imposades prescriuran a l'any si la sanció ha sigut per falta lleu, als dos anys per falta greu i als tres anys per falta molt greu. La prescripció de la sanció per falta d'execució d'aquesta començarà a comptar-se des de l'endemà de la comunicació al col·legiat, per l'òrgan competent, el caràcter ferm de la resolució sancionadora.
  
La baixa en el Col·legi no extingeix la responsabilitat disciplinària contreta durant el període d'alta, encara que determinarà la impossibilitat d'executar la sanció que s'acorde. En este cas, es conclourà el procediment disciplinari i la sanció quedarà en suspens per a ser complida si el col·legiat causara novament alta en qualsevol Col·legi.
  
A l'efecte es donarà coneixement al Consell General de Col·legis Oficials de Biòlegs.
  
Article 66. Reglament disciplinari
  
Qualsevol altra norma referent al procediment o a la capacitat disciplinària respecte de qüestions professionals i de règim intern col·legial del Col·legi Oficial de Biòlegs de la Comunitat Valenciana haurà d'arreplegar-se en un Reglament disciplinari que haurà de ser aprovat per la Junta General de col·legiats, a proposta de la Junta de Govern i prèvia informació col·legial.
  
Capítol X
  
Del règim jurídic dels actes col·legials
  
Article 67. Règim jurídic dels actes col·legials
  
Els acords i normes col·legials hauran de ser publicats, bé mitjançant la seua inserció en el butlletí informatiu del Col·legi, bé mitjançant circular, de forma que puguen ser coneguts per tots els col·legiats.
  
Igualment, la Junta de Govern haurà de notificar aquells actes que afecten els drets i interessos dels destinataris dels dits acords.
  
Els actes emanats dels òrgans del Col·legi en quant estiguen subjectes al Dret Administratiu, una vegada esgotats els recursos corporatius, seran recurribles d'acord amb el que disposa la legislació estatal que regule les bases del Règim Jurídic de les Administracions Públiques i del Procediment Administratiu Comú.
  
La legitimació activa dels recursos corporatius i contenciosos administratius es regularà pel que disposa la llei d'aquesta jurisdicció, i en tot cas estarà també legitimada l'administració de la Comunitat Valenciana.
  
Article 68. Tipus de recursos
  
Els actes de la Junta General que esgoten la via administrativa, podran ser impugnats davant de l'orde jurisdiccional contenciós administratiu, sense perjuí de la interposició d'altres recursos, conforme a les disposicions legals vigents.
  
Amb caràcter extraordinari cap el recurs de revisió, que es tramitarà d'acord amb les disposicions de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999.
  
Article 69. Nul·litat dels actes dels òrgans col·legials
  
1. Són nuls de ple dret els actes dels òrgans col·legials que es donen algun dels següents supòsits:
  
a) Els qui lesionen el contingut dels drets i llibertats susceptibles d'empara constitucional.
  
b) Els dictats per òrgan manifestament incompetent per raó de la matèria o del territori.
  
c) Els qui tinguen un contingut impossible.
  
d) Els qui siguen constitutius d'infracció penal o es dicten com a conseqüència d'aquesta.
  
e) Els dictats prescindint total o absolutament del procediment legal establit o de les normes que contenen les regles essencials per a la formació de la voluntat dels òrgans col·legiats.
  
f) Els actes expressos o presumptes contraris a l'ordenament jurídic, pels quals s'adquirisquen facultats o drets quan es manque dels requisits essencials per a la seua adquisició.
  
g) Qualsevol altre que s'establisca expressament en una disposició de rang legal.
  
2. També seran nul·les de ple dret els acords col·legials que vulneren la Constitució, l'Estatut d'Autonomia de la Comunitat Valenciana, les lleis i altres disposicions administratives de rang superior, les que regulen matèries reservades a la llei i les que establisquen la retroactivitat de disposicions sancionadores no favorables o restrictives de drets individuals.
  
3. Són anul·lables els actes que incórreguen en qualsevol infracció de l'ordenament jurídic, fins i tot la desviació de poder.
  
Article 70. Suspensió dels actes dels òrgans col·legials
  
Sense perjuí de les atribucions que la legislació atorga als òrgans judicials en matèria de suspensió d'actes de les corporacions professionals, siga o no a petició de qualsevol col·legiat, estan obligats a suspendre els actes propis o d'òrgan inferior, que consideren nuls de ple dret:
  
1. La Junta General.
  
2. La Junta de Govern.
  
3. El degà.
  
Els acords de suspensió hauran d'adoptar-se per la Junta General, la Junta de Govern o el degà en el termini de cinc dies a comptar des de la data en què es tinga coneixement dels actes considerats nuls, sempre que prèviament s'haja iniciat un procediment de revisió d'ofici o s'haja interposat un recurs i concórreguen les circumstàncies previstes per la legislació de Règim Jurídic de les Administracions Públiques i del Procediment Administratiu Comú per a la nul·litat d'aquests actes.
  
Allò que disposen aquests articles s'entén sense perjuí de les accions d'impugnació dels col·legiats i ciutadans en general contra els actes nuls o anul·lables.
  
Capítol XI
  
Reforma dels estatuts
  
Article 71. Reforma dels estatuts
  
La Junta General del Col·legi Oficial de Biòlegs de la Comunitat Valenciana podrà aprovar la proposta de reforma d'aquests Estatuts, presentada a iniciativa de la seua Junta de Govern o d'un nombre de col·legiats superior al 10 per 100.
  
L'acord exigirà, per a la seua validesa, el vot favorable de la meitat més un, almenys, dels vots emesos, segons que determina l'article 25.
  
Una vegada aprovat el nou text dels Estatuts serà remés al Govern de la Comunitat Autònoma Valenciana a través de la Conselleria competent en la matèria per a la seua aprovació i publicació oficial.
  
La Junta General podrà acordar atorgar a la Junta de Govern del Col·legi Oficial de Biòlegs de la Comunitat Valenciana, sempre amb caràcter concret i puntual, la capacitat d'aprovar i donar curs de forma automàtica a aquelles modificacions, que sobre un esborrany dels Estatuts, s'hagen d'introduir després d'aprovat aqueix text per la Junta General, sempre que aquestes siguen única i exclusivament degudes a imperatius legals imposats per l'òrgan competent de l'administració autonòmica en matèria de la seua aprovació i publicació oficial i que el Col·legi Oficial de Biòlegs de la Comunitat Valenciana estiga obligat a assumir. No podrà introduir sense sotmetre a votació en Junta General les modificacions de cap altre tipus i la Junta de Govern estarà obligada a informar dels canvis a tots els col·legiats en la major brevetat de temps possible pels mitjans habituals de comunicació interna del Col·legi, així com en la següent reunió de Junta General.
  
Capítol XII
  
Dissolució o canvi de denominació del Col·legi Oficial
  
de Biòlegs de la Comunitat Valenciana
  
Article 72. Dissolució del Col·legi Oficial de Biòlegs de la Comunitat Valenciana
  
La dissolució del Col·legi Oficial de Biòlegs de la Comunitat Valenciana tindrà lloc:
  
1. Quan la professió de biòleg perga, d'acord amb la llei, el caràcter de col·legiable.
  
2. Per alguna de les causes establides en aquests Estatuts.
  
3. Per acord de la Junta General, seguint els requisits que s'assenyalen en l'article 22 d'aquests Estatuts.
  
4. Per unió, fusió o absorció d'algun altre col·legi professional.
  
5. Per falta de col·legiats que no permeta cobrir el que preveu la Junta de Govern.
  
La dissolució del Col·legi Oficial de Biòlegs de la Comunitat Valenciana, excepte en els casos en què s'establisca per llei, es realitzarà segons estableix la Llei 6/1997, de 4 de desembre, de Col·legis Professionals de la Comunitat Valenciana, per acord de la Junta General, exigint-se per a la seua validesa, el vot favorable de la mitat més un, almenys, dels vots emesos, conforme al que assenyala l'article 25.
  
Aquest acord haurà de ser elevat a l'òrgan competent de l'administració autonòmica per a la seua aprovació per decret de la Junta de la Comunitat Valenciana.
  
Article 73. Del canvi de denominació del Col·legi Oficial de Biòlegs de la Comunitat Valenciana
  
La Junta General del Col·legi Oficial de Biòlegs de la Comunitat Valenciana podrà acordar el canvi de denominació del Col·legi quan, per iniciativa de la Junta de Govern o d'un nombre de col·legiats superior al 10 per 100, s'entenga que una altra denominació identifica millor la professió o a les titulacions posseses pels seus membres, sense que es tracte en cap cas d'una fusió, absorció o agrupació de Col·legis.
  
L'acord exigirà, per a la seua validesa, el vot favorable de la meitat més un, almenys, dels vots emesos, conforme estableix l'article 25.
  
Aquest canvi serà comunicat a l'òrgan de l'administració autonòmica competent perquè siga aprovat mitjançant Decret del Govern Valencià, tal com consta en l'article 9.2 de la Llei 6/1997 , de 4 de desembre.
  
DISPOSICIONS TRANSITÒRIES
  
Primera. Junta rectora en funcions i convocatòria d'eleccions
  
1. Els presents Estatuts, han sigut aprovats amb el caràcter de provisionals per la Comissió Gestora del Col·legi de Biòlegs de la Comunitat Valenciana, fins que siguen aprovats de forma definitiva per l'Assemblea Col·legial Constituent a mesura que estableix la disposició transitòria primera de la Llei 4/2000, de 19 de maig, de Creació del Col·legi Oficial de Biòlegs de la Comunitat Valenciana, publicada en el Diari Oficial de la Generalitat Valenciana, de 25 de maig de 2000.
  
2. L'Assemblea Col·legial Constituent, de la que formaran part tots els professionals inscrits en el cens de biòlegs exercents a la Comunitat Valenciana, serà convocada i funcionarà d'acord amb el que estableix els articles 22 al 27 dels presents Estatuts.
  
La convocatòria de l'Assemblea Constituent es publicarà en el Diari Oficial de la Generalitat Valenciana.
  
3. L'Assemblea Constituent, en el termini de sis mesos des de l'aprovació dels presents Estatuts, elaborarà i aprovarà els Estatuts definitius del Col·legi Oficial de Biòlegs de la Comunitat Valenciana i elegirà els membres dels òrgans col·legials de govern.
  
4. L'acta de l'Assemblea Constituent es remetrà a la Conselleria de Justícia i Administracions Públiques o a l'òrgan competent en matèria de Col·legis Professionals i inclourà la composició dels seus òrgans de govern i els Estatuts del Col·legi, perquè es verifique la seua legalitat i conseqüent inscripció registral i publicació en el Diari Oficial de la Generalitat Valenciana.
  
5. En tant no siga nomenada la Junta de Govern, la Comissió Gestora assumirà les seues competències.
  
Segona. Reglaments d'ordenació professional del Col·legi Oficial de Biòlegs
  
El Col·legi Oficial de Biòlegs de la Comunitat Valenciana assumirà com a propis, mentre que el Col·legi Oficial de Biòlegs no es pronuncie en contra, els reglaments d'ordenació professional que sobre distints àmbits d'activitat professional han sigut aprovats per la Junta General del Col·legi Oficial de Biòlegs, de la qual formaven part fins a la seua segregació els col·legiats del Col·legi Oficial de Biòlegs de la Comunitat Valenciana.
  
Aquests reglaments podran ser substituïts, modificats o revocats per acord de la Junta General del Col·legi Oficial de Biòlegs de la Comunitat Valenciana per iniciativa de la Junta de Govern d'aquest.
  
Tercera. Continuïtat del personal administratiu i subaltern
  
El Col·legi Oficial de Biòlegs de la Comunitat Valenciana assumirà com propis i segons estableix l'Estatut General dels Treballadors al personal administratiu i subaltern que li serà transferit del Col·legi Oficial de Biòlegs sense que haja de mitjançar acord de la Junta de Govern i Junta General respecte al cas.
  
DISPOSICIÓ FINAL
  
Única